**ELŐTERJESZTÉS**

**Szombathely Megyei Jogú Város Közgyűlésének 2025. szeptember 29-i ülésére**

**Javaslat pályázatokkal kapcsolatos döntések meghozatalára**

**I.**

A Környezeti és Energiahatékonysági Operatív Program Plusz keretein belül társadalmasításra megjelent a **KEHOP\_Plusz 2.2.1-25** **Zöld-kék infrastruktúra fejlesztések településeken (ERFA)** felhívás. A felhívás elsődleges céljai a településeken jelentkező, a környezettel (tájjal, ökológiával), éghajlattal, időjárással, vagy egyéb körülménnyel kapcsolatos, a klímaváltozás által is súlyosbított, az egyenetlen csapadékeloszlásból adódó vízgazdálkodási problémák megoldása, kihívások kezelése, ezáltal ezen anomáliák által okozott károk mérséklése, megszüntetése zöldinfrastruktúra fejlesztésekkel, természetalapú megoldások alkalmazásával, valamint az ezekhez kapcsolódó nem beruházási jellegű (ún. „szoft”) tevékenységekkel.

A felhívásra Szombathely Megyei Jogú Város Önkormányzata pályázatot kíván benyújtani a Nyugat-dunántúli Vízügyi Igazgatósággal konzorciumban.

A kisprojekt kategóriában a megpályázható legmagasabb támogatási összeg 2.000.000.000 Ft. A két partner ezen összegre tervez pályázni, az Önkormányzat projektrészének költségvetése kb. 1.036.000.000 Ft, a Vízügyi Igazgatóságé 963.470.000 Ft. A támogatás 100%-os, önerő biztosítására nincs szükség.

A társadalmasításra 2025. június 30-án közzétett felhívás szerint a benyújtás 2025. október 1-től lesz lehetséges több benyújtási időablakban, a 70 milliárd Ft-os keret 130%-ig.

A tervezett tevékenységek:

|  |  |  |  |
| --- | --- | --- | --- |
|  | Helyszín | Helyrajzi számok | Tervezett tevékenység |
| I. | Sorok-Perint-patak - az Óperint utcai híd és Szent Gellért utcai híd közti teljes szakasz a 27+087 és a 28+558 km szelvény között, hozzávetőlegesen 732+739 m hosszan, továbbá a kotrásnál 200-200 m kifuttatás mindkét irányban. | 5770/2  5770/3  5896/1  5937  9949  9948/1  9587/1 | Vízépítészeti és tájformáló beavatkozások, élőhely fejlesztés, mederformálás, a kisvízi meder strukturálása több helyszínen, sétány kialakítása a mederben akadálymentes lejáróval. |
| II. | A Károly Róbert utca és a Perint patak által közrefogott terület a Szt. Flórián és Szt. Gellért utcai hidak között – zöld felületek és épületek | 9144/12  9144/3  9144/4  9144/9  9144/6  9144/7  9457/9  9487/1  9487/2  9949 | Csapadékvíz-gyűjtés leválasztása az egyesített rendszerről, esőkertekbe vezetése, ehhez esőkertek kialakítása a Károly Róbert u-i páros házsor nyugati oldalán, zöldfal, esetleg zöldtető kialakítása, zöldterület fejlesztése, közösségi és rekreációs elemek kialakítása. |
| III. | Krúdy Gyula u. 2-18. közötti burkolt felületek | 9056/11  9056/6 | Használaton kívüli burkolt felületek felbontása, helyettük zöldinfrastruktúra kialakítása.  A Távhő kis épületén zöldfal, esetleg zöldtető kialakítása. |
| IV. | Körmendi út és a Perint közti szakasz fejlesztése a Szt. Flórián és Szt. Gellért utcai hidak között | 10434/1 | zöldterület fejlesztése |

A partnerek tulajdonosi, ill. kezelői érintettségük szerint osztoznak meg a tevékenységeken. A Vízügyi Igazgatóság a Perint patak medrében történő tevékenységekért felel (I.), míg az Önkormányzat a medren kívüli csapadékvíz-gyűjtési és zöldterület-fejlesztési tevékenységeket végzi el (II., III., IV.). A kivitelezési tevékenységek mellett elvárás nagyléptékű szemléletformáló program lebonyolítása, és tervezzük a digitális fakataszter és szivacsváros koncepció elkészíttetését, valamint szenzorok beszerzését a projekthelyszíneken telepítve.

A projektkoncepció a mellékelt Projektleírásban olvasható.

A pályázat összeállításához az Építési és Közlekedési Minisztériummal történő egyeztetés mellett az előkészített tervezési és projektmegalapozó dokumentumokat egy Tervzsűri elé kell benyújtani. A Tervzsűri észrevételei alapján módosított/kiegészített dokumentumokat lehet az egyéb pályázati dokumentumokkal együttesen benyújtani az EPTK pályázati felületen.

A műszaki-szakmai dokumentumok elkészítésével az ABUD Mérnökiroda Kft-t bíztuk meg, ennek költsége a projektben elszámolható lesz. Az egyéb dokumentumokat, dokumentumrészeket a Polgármesteri Hivatal munkatársai állítják össze a Vízügyi Igazgatóság közreműködésével.

Amennyiben első körben szakmai okok miatt nem kap támogatást a pályázat, a szakmai értékelésben megfogalmazottakat szem előtt tartva lehetőség van a pályázat átdolgozására és újbóli benyújtására egy későbbi időablakban.

**II.**

A European Urban Initiative – Innovative Actions (EUI-IA) keretében meghirdetett harmadik pályázati felhívásra Ljubljana Városa vezetésével benyújtásra került az EUI03-195 számú „EffiComfort: An Innovative Business Model for Energy Efficiency and Occupant Comfort through Integrated Smart Energy Solutions in Public and Residential Buildings” című projekt, amely pozitív elbírálásban részesült.

A projekt célja egy innovatív „Comfort as a Service” (CaaS) üzleti modell kidolgozása és tesztelése, amely a középületek és lakóépületek energiahatékonyságának növelése mellett a felhasználók komfortérzetét is figyelembe veszi. A rendszer valós idejű adatokon alapul, és lehetőséget biztosít arra, hogy az energiafelhasználás optimalizálása ne járjon a lakók és épülethasználók kényelmének csökkenésével. A projekt három pilot helyszínen valósul meg Ljubljanában: két iskolában és egy lakóépületben.

A projekt vezetője azzal kereste meg Önkormányzatunkat, hogy a projektben Transzfer Partnerként vegyen részt, melynek célja, hogy a projekt során kidolgozott módszertant és jó gyakorlatokat a hazai viszonyokra is adaptálni lehessen, ezzel elősegítve a város saját energiahatékonysági és klímavédelmi céljainak elérését.

Szombathely projektrészének költségvetése 150.000 EUR, melyből 80% (120.000 EUR) vissza nem térítendő ERDF támogatás, míg 20% (30.000 EUR) az önkormányzat által biztosítandó önerő. A támogatás ún. „lump sum” jellegű, azaz nem szükséges tételesen elszámolni a költségekkel, a támogatást az Önkormányzat a projekt előrehaladásával arányosan kapja.

A projekt megvalósításának időtartama: 2025. október 1 – 2029. március 31.

Az önerőt az Önkormányzat költségvetésében 2026-tól kezdődően a projekt megvalósításának időtartama alatt az alábbiak szerint szükséges biztosítani:

- 2026. évben: 4.500 EUR

- 2027. évben: 12.000 EUR

- 2028. évben: 12.000 EUR

- 2029. évben:  1.500 EUR.

**III.**

Szombathely Megyei Jogú Város Önkormányzata Közgyűlésének 4/2025. (II.28.) önkormányzati rendelete az önkormányzat 2025. évi költségvetéséről 13.§ (2) bekezdése értelmében minden esetben közgyűlési engedély szükséges a költségvetési szerv által benyújtandó pályázathoz, amennyiben a pályázat benyújtása önrészt igényel. Két közgyűlés közötti időszakban, indokolt esetben az engedélyt a polgármester jogosult megadni, amelyről a Közgyűlést a következő ülésén tájékoztatja.

A **Mesebolt** **Bábszínház** (továbbiakban: Bábszínház), a Kulturális és Innovációs Minisztérium által kiírt EMT-KIEMELT-250181 számú – önrészt igénylő - pályázatán kíván részt venni az alábbiak szerint, fenntartói többlettámogatás nélkül:

**Pályázat címe: „Száncsengő” - bábszínházi előadás színpadra állítása**

**Igényelt támogatás:** 5.080.000,- HUF

**Szükséges önrész:** 900.000,- HUF(Az önrész tartalmazza az előadásban közreműködő színészek egyhavi bérének egy részét, valamint a Művészeti Népfőiskola Kft. részére fizetendő egyhavi bérleti díj részösszegét.)

A tervezett produkció „Száncsengő” címmel, magyar költők verseiből összeállított, elsősorban óvodás és kisiskolás korosztály számára készült bábszínházi előadás. A műsor célja, hogy a gyermekek számára élményszerű módon közvetítse a magyar költészet értékeit, vizuálisan és zeneileg gazdag, korszerű bábszínházi formanyelven keresztül.

Az előadás a Mesebolt Bábszínház bérletes kínálatának részeként kerül bemutatásra, így széles közönséghez juthat el, és hosszabb távon is szerepel a színház repertoárjában.

Kérem a Tisztelt Közgyűlést, hogy az előterjesztést megtárgyalni és a határozati javaslatokat jóváhagyni szíveskedjék!

**Szombathely, 2025. szeptember 17.**

**/: Dr. Nemény András :/**

**Melléklet:** KEHOP\_Plusz projektleírás

**I.**

**Határozati javaslat**

**……/2025. (IX. 29.) Kgy. sz. határozat**

Szombathely Megyei Jogú Város Közgyűlése a **KEHOP\_Plusz 2.2.1-25** **Zöld-kék infrastruktúra fejlesztések településeken (ERFA)** felhívásra történő pályázatbenyújtás lehetőségét megtárgyalta, és a következő döntéseket hozta:

1. A Közgyűlés egyetért a pályázat benyújtásával az előterjesztésben és annak mellékletében részletesen ismertetett tartalommal, és felhatalmazza a polgármestert a szükséges dokumentumok aláírására és benyújtására.
2. A Közgyűlés egyetért azzal, hogy a pályázat sikertelensége esetén történjen meg a dokumentumoknak az értékelésben foglaltak alapján történő átdolgozása és újbóli benyújtása.
3. A Közgyűlés nyertes pályázat esetén felhatalmazza a polgármestert a támogatási szerződés és kapcsolódó dokumentumok aláírására.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

Németh Ákos tanácsnok

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1. A végleges pályázati felhívásban szereplő első benyújtási időablak utolsó napja.

2. A pályázat értékelésének ütemezése szerint

3. A pályázat értékelésének ütemezése szerint

**II.**

**Határozati javaslat**

**……/2025. (IX. 29.) Kgy. sz. határozat**

1. Szombathely Megyei Jogú Város Közgyűlése egyetért azzal, hogy Szombathely Megyei Jogú Város Önkormányzata az EUI03-195 „EffiComfort” című, European Urban Initiative – Innovative Actions keretében benyújtott és elbírált projekthez Transfer Partnerként csatlakozzon, egyúttal felhatalmazza a Polgármestert a szükséges dokumentumok aláírására.
2. A Közgyűlés a pályázathoz szükséges önerőt, 30.000 EUR-t az Önkormányzat költségvetésében biztosítja a 2026. évtől kezdődően az alábbiak szerint:

* 2026. évben: 4.500 EUR
* 2027. évben: 12.000 EUR
* 2028. évben: 12.000 EUR
* 2029. évben: 1.500 EUR.

**Felelős:** Dr. Nemény András polgármester

            Dr. Horváth Attila alpolgármester

            Dr. Károlyi Ákos jegyző

(A végrehajtás előkészítéséért:

            dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1. azonnal

1. az adott év költségvetésének összeállítása során

**III.**

**HATÁROZATI JAVASLAT**

**…/2025.(IX.29.) Kgy. sz. határozat**

A Közgyűlés hozzájárul ahhoz, hogy a Mesebolt Bábszínház részt vegyen a Kulturális és Innovációs Minisztérium által kiírt EMT-KIEMELT-250181 számú – önrészt igénylő - pályázatán, önkormányzati többletforrás biztosítása nélkül.

**Felelős:** Dr. Nemény András polgármester

Horváth Soma alpolgármester

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Csató Kata, a Mesebolt Bábszínház igazgatója)

**Határidő:** azonnal